1997. aasta ujumise Euroopa meistrivõistlused
1997. aasta ujumise Euroopa meistrivõistlused toimusid Hispaanias Sevillas 19.–24. augustini Centro Deportivo San Pablo 50 m basseinis. Võistlusi korraldas Euroopa Ujumisliit (LEN) ja need toimusid 23. korda. Võistlused olid ujumises, avaveeujumises, vettehüpetes, kujundujumises ja viimast korda veepallis. Veepallis hakati korraldama eraldi oma Euroopa meistrivõistlusi. Vettehüpete programmi lisandus neli uut ala. Nii meeste kui ka naiste programm täienes sünkroonhüpetega paaridele 3 m hoolauahüpetes ja 10 m tornihüpetes. Kokku jagati medaleid 51 alal. Ujumismeistrivõistluste tulemuseks oli kaks Euroopa rekordit: Ágnes Kovács naiste 200 m rinnuliujumises ja Venemaa meeste 4 × 100 m vabaujumise teateujumises. Aleksander Popov naasis võistlustele pärast pussitamist Moskvas, vahetult pärast 1996. aasta suveolümpiamänge USA Georgia osariigis Atlantas.